
V E N D i M 
Nr. 201 , datë 26.3.1998

PËR KRITERET E PËRDORIMIT TË ARDHURAVE NGA SHITJA DHE QIRAJA E TRUALLIT

Mbështetur në nenin 21 të ligjit nr. 7512, datë 8.10.1991 “Për sanksionimin dhe mbrojtjen e pronës private, nismës së lirë, veprimtarisë private të pavarur dhe privatizimit”, me propozimin e Sekretariatit Shtetëror për Pushtetin Lokal, Këshilli i Ministrave

V E N D O S I:

1. Të ardhurat nga shitja dhe dhënia me qira e trojeve të ndahen nga dega e thesarit si vijon:
- 30% e vlerës totale të të ardhurave të arkëtuara kalon në favor të buxhetit të këshillit të rrethit;
-70% e vlerës totale të të ardhurave të arkëtuara kalon në favor të organit të pushtetit lokal, nën juridiksionin e të cilit ndodhet trualli i shitur ose i dhënë me qira.
Bashkia e Tiranës përfiton 100% të të ardhurave që realizohen nga shitja dhe dhënia  me qira e trojeve nën juridiksionin e saj.
2. Pjesa e të ardhurave të arkëtuara nga shitja dhe qiraja e trojeve i lihet pushtetit lokal, i cili e administron në formën e buxhetit të pavarur  dhe e përdor:
- për studime, projektime e zbatime në infrastrukturë, si rrugë, kanalizime, ujësjellës, telefoni, shkolla, qendra shëndetësore etj.
Ky vendim hyn në fuqi menjëherë  dhe i shtrin efektet e tij financiare që nga 1 janari 1998.

